Richardsbaai-‘rowers’ binne ure aangekeerArgieffoto Vier verdagtes is Vrydag in hegtenis geneem, ŉ paar uur nadat hulle glo ŉ besigheid in Richardsbaai, KwaZulu-Natal, beroof het. “Vier gewapende rowers het omstreeks 11:30 op die besigheid toegeslaan en die kluis se sleutels geëis,” het maj. Thulani Zwane, woordvoerder van die polisie, gesê. “Die verdagtes het met ŉ onbekende bedrag kontant, vier selfone, juwele en ŉ handsak gevlug.” Die verdagtes het in die eienaar van die besigheid se voertuig gevlug wat hulle later in die omgewinge verlaat en daarna in ŉ Volkswagen Polo gevlug het. “Die polisie in Richardsbaai het hul eweknieë by Umhlali-polisiestasie in kennis gestel en hulle was op die uitkyk vir dié voertuig,” het Zwane bygevoeg. “Polisiebeamptes het by Umvoti-tolplaza sit en wag en die voertuig agternagesit toe hulle dit opmerk. Die verdagtes is uiteindelik naby Ballito ná ŉ hoëspoedjaagtog aangekeer.” Die verdagtes is aangekla van die besit van vermoedelik gesteelde goedere. “Hulle sal na Richardsbaai-polisiestasie oorgeplaas word waar hulle aangekla sal word van besigheidsroof. Volgens ŉ voorlopige ondersoek word vier van die mans reeds deur Umhlali-polisie gesoek in verband met ŉ huisbraak.”